ข้อบัญญัติองค์การบริหารส่วนตำบลนรสิงห์ เรื่อง การลดหย่อนภาษีบำรุงท้องที่ พ.ศ. 2559
ข้อบัญญัติองค์การบริหารส่วนตำบลนรสิงห์
ข้อบัญญัติองค์การบริหารส่วนตำบลนรสิงห์
เรื่อง
การลดหย่อนภาษีบำรุงท้องที่
พ.ศ. ๒๕๕๙[๑]
 

โดยที่เป็นการสมควรตราข้อบัญญัติองค์การบริหารส่วนตำบลนรสิงห์
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลนรสิงห์โดยได้รับความเห็นชอบจากสภาองค์การบริหารส่วนตำบลนรสิงห์และนายอำเภอป่าโมก
จึงตราข้อบัญญัติไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลนรสิงห์
เรื่อง การลดหย่อนภาษีบำรุงท้องที่ พ.ศ. ๒๕๕๙

ข้อ
๒ ข้อบัญญัตินี้ให้ใช้บังคับในเขตองค์การบริหารส่วนตำบลนรสิงห์นับแต่วันถัดจากวันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลนรสิงห์แล้วสามสิบวัน

ข้อ
๓ บรรดาข้อบัญญัติ ข้อบังคับ ระเบียบ
และคำสั่งอื่นใดในส่วนที่ตราไว้แล้วในข้อบัญญัตินี้ หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดิน และความหมายรวมถึง
พื้นที่ที่เป็นภูเขาหรือที่มีน้ำด้วย
บุคคลธรรมดา หมายความว่า
บุคคลตามความหมายแห่งประมวลกฎหมายแพ่ง
และพาณิชย์และให้หมายความรวมถึงคณะบุคคลที่มิใช่นิติบุคคลด้วย
ที่อยู่อาศัย หมายความว่า บ้านเรือน ตึก กระท่อม
หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์
ในการประกอบอาชีพหรือยังชีพของเจ้าของที่ดิน ไม่ว่าจะเป็นสัตว์ปีก แมลง
สัตว์บกหรือสัตว์น้ำ หรือสัตว์ครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าว อาจเป็นสถานที่ให้อาหารสัตว์ หรือแหล่งอาหารของสัตว์หรือแหล่งพักนอนของสัตว์แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ในการเพาะปลูกพืชผลที่เป็นประโยชน์ในการประกอบอาชีพหรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน

ข้อ
๕ ให้บุคคลธรรมดาซึ่งเป็นเจ้าของที่ดินแปลงเดียวกันหรือหลายแปลงที่อยู่ในจังหวัดอ่างทอง
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนให้ลดหย่อนได้ไม่เกินห้าไร่

ข้อ
๖ กรณีที่ดินมีสิ่งปลูกสร้างและใช้สิ่งปลูกสร้างนั้นเป็นสถานประกอบกิจการค้าหรือให้เช่าไม่ได้รับการลดหย่อนสำหรับของส่วนที่ดินที่มีสิ่งปลูกสร้างที่ใช้เป็นสถานประกอบกิจการค้าหรือให้เช่านั้น

ข้อ
๗ ให้นายกองค์การบริหารส่วนตำบลนรสิงห์เป็นผู้รักษาการให้เป็นไปตามข้อบัญญัตินี้
และให้มีอำนาจออกระเบียบ ข้อบังคับ ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๑๙
ตุลาคม พ.ศ. ๒๕๕๙
ไพรัตน์ ทองหยอด
นายกองค์การบริหารส่วนตำบลนรสิงห์







ภวรรณตรี/จัดทำ
๑ พฤษภาคม ๒๕๖๐

วริญา/ตรวจ
๑ พฤษภาคม ๒๕๖๐














[๑] ราชกิจจานุเบกษา
เล่ม ๑๓๔/ตอนพิเศษ ๑๑๘ ง/หน้า ๑๓๘/๒๘ เมษายน ๒๕๖๐